Il-futur tas-sewwieqa, u xi figuri ta' wara l-kwinti, kienu l-aktar aħbarijiet li ġibdu l-attenzjoni din il-ġimgħa hekk kif it-timijiet qegħdin jiffinalizzaw il-pjanijiet tagħhom għall-2017. Fuq l-istess tema tal-preparamenti, xi timijiet ħabbru b'mod formali li ilhom numru ta' xhur jaħdmu fuq l-iżvilupp tal-vetturi tagħhom għall-2017, staġun li se jara l-implimentazzjoni ta' diversi bidliet fir-regolamenti tekniċi tal-isport. Lowe mal-Ferrari? Għajdut persistenti fil-paddock tal-Formula 1 qegħdin isostnu li l-Ferrari waslu għal ftehim mad-direttur tekniku tal-Mercedes Paddy Lowe biex dan jingħaqad magħhom fl-2017. Dawn l-għejdut komplew jissaħħu wara li kien hemm rapporti li hu u l-mara tiegħu kienu qegħdin iżuru l-bażi tal-Ferrari f'Maranello. Lowe ngħaqad mal-Mercedes minn mal-McLaren fl-2013 meta ħa f'idejh bosta mir-responsabbiltajiet ta' Ross Brawn. Il-wasla tiegħu hija meqjusa bħala waħda mir-raġunijiet prinċipali għalfejn il-Mercedes irnexxielhom jipproduċu power units daqstant dominanti mill-2014 'l hawn. La Lowe u lanqas il-Ferrari ma kkonfermaw dan il-ftehim. L-aktar referenza diretta li kellna fl-aħħar jiem għal din il-kwistjoni mill-'Cavallino Rampante' waslet mingħand Sebastian Vettel li qal biss li sa fejn jaf hu Lowe mhuwiex fis-suq biex jiċċaqlaq. Problemi għar-Renault? Trasferimenti ta' xorta differenti qegħdin jaħdmu fuqhom ir-Renault li bħalissa qed jippruvaw jiksbu s-servizzi ta' sewwieq ta' esperjenza biex jgħinhom jiżviluppaw vettura rebbieħa malajr kemm jista' jkun. Madankollu, rapporti li dehru fl-aħħar jiem fil-midja sportiva indikaw li din it-tfittxija mhix qiegħda tirnexxi. Dan hekk kif il-kandidati favuriti tagħhom Sergio Perez u Valtteri Bottas jidhru intenzjonati li jibqgħu fejn qegħdin. Deċiżjoni dwar is-sewwieqa għall-2017 kienet mistennija fil-bidu ta' Settembru. Però, għal raġunijiet mhux magħrufa, din id-deċiżjoni ma waslitx – ħaġa li kienet ikkonfermata mis-sewwieq tagħhom Kevin Magnussen. Jekk l-affarijiet ikomplu sejrin kif inhuma hemm il-possibbiltà li anki l-koppja ta' sewwieqa li għandhom bħalissa jistgħu jitilfu. Dan għaliex hemm xnieha li Magnussen tahom ultimatum biex jieħdu deċiżjoni sal-aħħar ta' dan ix-xahar biex jilħaq jaħseb għal post alternattiv ta' impjieg għall-2017 qabel ma jkun tard wisq. Jiffukaw fuq 2017 Fejn jidħol l-iżvilupp tal-vetturi, kien hemm diversi timijiet li ħabbru b'mod uffiċjali li qegħdin jiffukaw fuq l-2017. Fost dawn hemm ir-Red Bull Racing fejn it-team principal tagħhom Christian Horner żvela li għandhom biss xi żviluppi żgħar x'jimplimentaw għal dan l-istaġun tul l-aħħar tlielaq. Il-kontroparti tiegħu tal-Haas F1, Guenther Steiner, sostna li t-tim Amerikan ilu saħansitra minn Ġunju li ġab fi tmiem ir-riċerka u l-iżvilupp għall-2016. L-aħħar frott ta' din ir-riċerka qegħdin narawh f'Singapore fejn it-tim se jintroduċi pakkett ta' żviluppi sostanzjali li se jikkonċernaw il-ġewnaħ ta' quddiem, il-qiegħ tal-vettura u l-brejkijiet. Se jkunu minn ta' quddiem? Fuq nota simili, Yusuke Hasegawa, il-kap tad-dipartiment tal-iżvilupp tal-Honda, żvela li l-prijorità tiegħu matul dan l-istaġun kienet iż-żieda fir-rendiment. Huwa spjega li matul ix-xitwa li għaddiet huwa ħassu sodisfatt bir-rendiment tal-power unit u għalhekk dawwar l-attenzjoni tiegħu fuq l-affidabbiltà biex ma jerġax ikun hemm il-problemi li rajna fl-2015. Madankollu, fl-ewwel tlielaq sal-2016 deher ċar li l-magni tal-Honda kienu qegħdin isofru minn defiċit sostanzjali f'termini ta' rendiment ikkumparati mat-timijiet prinċipali. Għaldaqstant, huwa reġa' dawwar il-maġġorparti tar-riżorsi tad-dipartiment tiegħu fuq ir-rendiment, deċiżjoni li għenet lill-McLaren jiksbu l-punti b'mod konsistenti tul l-aħħar xhur. Sadanittant, Fernando Alonso, li sa riċentement kien ottimista dwar il-prospettivi tal-McLaren għall-ġejjieni, fl-aħħar jiem naqqas kemxejn l-aspettattivi għall-2017. Dan għamlu f'kummenti li ta lill-midja sportiva fejn sostna li huwa mhuwiex ċert li l-McLaren jistgħu jkunu qegħdin jikkompetu mat-timijiet ta' quddiem matul l-istaġun li ġej. Huwa ma eskludiex li t-tim jista' jagħmel diversi passi 'l quddiem hekk kif il-Honda issa għandha naqra esperjenza mhux ħażin bil-magni ibridi. Però, huwa sostna li għalissa huwa jqis rebħa fl-2017 bħala "ottimistika ħafna".